ราชกิจจาฯ ประกาศเพิ่ม 5 ปท.เพื่อนบ้าน เขตติดโรคติดต่ออันตราย “โควิด-19”
ราชกิจจานุเบกษา ประกาศเพิ่ม 5 ประเทศเพื่อนบ้าน "มาเลเซีย-กัมพูชา-ลาว-อินโดฯ-เมียนมา" เป็นเขตติดโรคติดต่ออันตราย "โควิด-19" 
ราชกิจจานุเบกษา ประกาศเพิ่ม 5 ประเทศเพื่อนบ้าน "มาเลเซีย-กัมพูชา-ลาว-อินโดฯ-เมียนมา" เป็นเขตติดโรคติดต่ออันตราย "โควิด-19"
23 เม.ย. 2563

เว็บไซต์ราชกิจจานุเบกษาเผยแพร่ ประกาศกระทรวงสาธารณสุข เรื่อง ท้องที่นอกราชอาณาจักรที่เป็นเขตติดโรคติดต่ออันตราย กรณีโรคติดเชื้อไวรัสโคโรนา 2019 หรือโรคโควิด 19 (Coronavirus Disease 2019 (COVID-19) (ฉบับที่ 2) พ.ศ. 2563 ความว่า
ด้วยสถานการณ์การระบาดของโรคติดเชื้อไวรัสโคโรนา 2019 หรือโรคโควิด 19 (Coronavirus Disease 2019 (COVID-19)) ได้แพร่อย่างรวดเร็วและกว้างขวางไปหลายประเทศทั่วโลก ซึ่งมีผู้ติดเชื้อและเสียชีวิตเป็นจํานวนมาก ประกอบกับองค์การอนามัยโลกได้ประกาศให้การระบาด ของโรคโควิด 19 เป็นการระบาดใหญ่ (Pandemic) ในส่วนของประเทศไทย
รัฐมนตรีว่าการกระทรวง สาธารณสุขโดยคําแนะนําของคณะกรรมการโรคติดต่อแห่งชาติได้ประกาศให้โรคติดเชื้อไวรัสโคโรนา 2019 หรือโรคโควิด 19 (Coronavirus Disease 2019 (COVID-19)) เป็นโรคติดต่ออันตราย ลําดับที่ 14 และต่อมา รัฐมนตรีว่าการกระทรวงสาธารณสุขโดยคําแนะนําของคณะกรรมการด้านวิชาการได้ประกาศ ให้ท้องที่นอกราชอาณาจักรบางท้องที่เป็นเขตติดโรคติดต่ออันตราย กรณีโรคติดเชื้อไวรัสโคโรนา 2019 หรือโรคโควิด 19 (Coronavirus Disease 2019 (COVID-19))
อย่างไรก็ดี ประเทศไทยมีความเสี่ยง อย่างยิ่งที่จะเกิดการติดต่อของโรคโควิด 19 ที่มากับผู้เดินทางซึ่งมาจากกลุ่มประเทศที่มีพรมแดน ติดกับประเทศไทยหรือประเทศที่มีพรมแดนติดกับกลุ่มประเทศดังกล่าวซึ่งมีสถานการณ์การระบาด ของโรคโควิด 19 อย่างต่อเนื่อง
ดังนั้น เพื่อประโยชน์ในการป้องกันและควบคุมโรคโควิด 19 ที่อาจจะเข้ามาภายในราชอาณาจักร และเพื่อให้การเฝ้าระวัง ป้องกัน และควบคุมโรคโควิด 19 เป็นไปอย่างมีประสิทธิภาพ
รัฐมนตรีว่าการกระทรวงสาธารณสุขโดยคําแนะนําของคณะกรรมการ ด้านวิชาการ จึงเห็นสมควรประกาศกําหนดให้ท้องที่นอกราชอาณาจักรที่เกิดการระบาดของโรคติดเชื้อ ไวรัสโคโรนา 2019 หรือโรคโควิด 19 (Coronavirus Disease 2019 (COVID-19) เป็นเขต ติดโรคติดต่ออันตราย ตามพระราชบัญญัติโรคติดต่อ พ.ศ. 2558 เพิ่มเติม ซึ่งหากสภาวการณ์ของ โรคดังกล่าวสงบลงหรือมีเหตุอันสมควร จะได้มีการประกาศยกเลิกเขตติดโรคติดต่ออันตรายต่อไป
อาศัยอํานาจตามความในมาตรา 5 วรรคหนึ่ง ประกอบกับมาตรา 8 แห่งพระราชบัญญัติ โรคติดต่อ พ.ศ. 2558 รัฐมนตรีว่าการกระทรวงสาธารณสุขโดยคําแนะนําของคณะกรรมการ ด้านวิชาการ จึงออกประกาศไว้ ดังต่อไปนี้
ข้อ 1 ประกาศนี้เรียกว่า “ประกาศกระทรวงสาธารณสุข เรื่อง ท้องที่นอกราชอาณาจักร ที่เป็นเขตติดโรคติดต่ออันตราย กรณีโรคติดเชื้อไวรัสโคโรนา 2019 หรือโรคโควิด 19 (Coronavirus Disease 2019 (COVID-19) (ฉบับที่ 2) พ.ศ. 2563”
ข้อ 2 ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
ข้อ 3 ให้เพิ่มความต่อไปนี้เป็น (5) – (9) ของข้อ 3 แห่งประกาศกระทรวงสาธารณสุข เรื่อง ท้องที่นอกราชอาณาจักรที่เป็นเขตติดโรคติดต่ออันตราย กรณีโรคติดเชื้อไวรัสโคโรนา 2019 หรือโรคโควิด 19 (Coronavirus Disease 2019 (COVID-19) พ.ศ. 2563 ลงวันที่ 2 มีนาคม พ.ศ. 2563
(5) มาเลเซีย (Malaysia)
(6) ราชอาณาจักรกัมพูชา (Kingdom of Cambodia)
(7) สาธารณรัฐประชาธิปไตยประชาชนลาว (Lao People’s Democratic Republic)
(8) สาธารณรัฐอินโดนีเซีย (Republic of Indonesia)
(9) สาธารณรัฐแห่งสหภาพพม่า (Republic of the Union of Myanmar)
ประกาศ ณ วันที่ 21 เมษายน พ.ศ. 2563
อนุทิน ชาญวีรกูล รัฐมนตรีว่าการกระทรวงสาธารณสุข

